Нурулла Гариф афоризмнары

                   * Дөнья белән хис идарә итә. Бу эш акылга гына тапшырылса кешелек дөньясы мондый түбәнлеккә дә төшмәс, бөеклеккә дә ирешмәс иде.

* Кешенең нәфсесе үзе яшәгән галәм киңлекләреннән дә чиксезрәк. Аның гомере бәлкем шул сәбәпле Ходай тарафыннан чикләнгәндер дә.

* Күңелеңне байлыкка салудан саклан. Бу читлек-ятьмәдән исән-сау чыга алучылар бик сирәк.

* Ил-нигезеңне төзекләндерергә омтылмасаң, үз йорт-нигезеңне торгызып кына нәселеңне саклап калып булмый ул.

* Хисләр ташкыны һәрчак акылны күмеп китә, ә хисләр бураны уйнамаган акылда мәгънә юк.

* Күпләрнең якын туганлыклары гомер буе бер-берсенә йомышлары төшүгә кайтып кала.

* Котырган ат кебек хисләр алдан чапса, ватык арба кебек акыл һәрчак арттан сөйрәлә.

* Кыерсытылган дошманыңның каргышыннан курык, ул дустыңның яхшылыгыннан тизрәк килә.

* Исерек яисә тәмәке тартучы кәләпүшле кешедән күңел кайта. Күңел кайткач кеше үлә.

* Бер күршем гомер буе эчте, бер кемгә зыяны тимәде, икенчесе бай яшәде, бер файдасы булмады... Кайсы күршем яхшырак булгандыр... Аңламадым.

* Ата-ананың баласына карата булган сукыр мәхәббәте баланың дөньяга булган карашын да тоныкландыра.

* Минем дошманнарымның да дошманнары бар, әмма алар миңа дус түгел.

* Киләчәк үткәннәргә бәйле, ә акыл алмаучылар өчен үткәннәр кире кайтмый, бары кабатлана гына.

* Ирек мәйданында үзгәреш. Элек Татарстан бәйсезлегенә каршы булганнар, бүгенге көндә берсен-берсе уздырып, Мәскәүне сүгәләр...

* Эштән алынган түрәләрнең аклануы күп очракта ваклануга кайтып кала.

* Күңел хыяллары һәрчак изгелектә булса да, аларның берсе дә дөньялыкка шытып чыкмады.

* Күңеле киң кешеләрнең яшәгән дөньялары башкаларныкыннан иркенрәк.

* Акылга таяну - акыллылык, көчкә таяну – көчсезлек билгесе.

* Шайтанда да өмет бар. Ул барыбер кешелек дөньясын бозып бетерәм дигән өмет белән яши.

* Кыйбласыз яшәү авыр. Шул авырлык җиңеллеккә этәрә. Ә аның җимешләре аракы, наркомания, фәхишәлек...

* Өч тиенлек дөньяда яшәүчеләр арасында бер тиенлек бәһә алмаучылар да бар.

* Халыкның тарихи хәтере кыска булса, гомере дә озын булмый.

* Сарык булсаң көтүчеләр дә, үзеңнән көлүчеләр дә табыла ул.

* Кешелек дөньясын нинди итеп күрәсең килә – шундый бул.

* Үткәннәрне белмәүчеләрне киләчәктә онытачаклар...

* Акыл алу, акыл сатуга караганда очсызракка төшә.

* Татарның тарлыгы да, барлыгыда үзеннән тора.

* Татар түрәләре бозылса да исләнми...

* Үз тарихын белмәүчеләр читләр тарихын өйрәнә....

* Дин денсезлектән, тел илсезлектән саклый.

* Кешене олылап та, кечерәйтеп була.

* Дөнья көтәбез, ләкин көтүчеләре без түгел.

* Һәр авылның үз тилесенә карап, үз бәһәсе була.

* Дөньясына ачулы булсаң да, үчле булма.

* Күңел иркенлеге табигый иркенлектән киңрәк.

* Тән вакытлыча ымсындыра, күңел тартуы мәңгелек.

* Дөньясы әйшәке диләр, үзләре шундый булганнар...

* Этләнә инде халык, үз хезмәте белән яшәгәне...

* Акланалар инде, мактанырлыгы булмаганнар...

* Халык вагайды диләр, үзләрен эре тотучылар.

* Авыл таркалды диләр, аннан күченеп китүчеләр.

* Эшләп ашарга кушалар, эшләмичә ашаучылар.

* Яшәдем, яшәүнең мәгънәсенә төшенмәдем.

* Дөнья малына алданып юкка чыга күпләр...

* Утыз ел укып кадакта кагарга өйрәнмәде...

* Сөйләшим дисәң авыз чайкарлык сүз табыла инде ул...

* Кешеләр эреләнгән саен вакчыллана баралар.

* Кешенең кыяфәтенә карап фикер йөртмәгез.

* Тәрбиясез кеше белеменең бәясе бер тиендә тормый.

* Әрсезлек белән оятсызлык очрашса бик тиз дуслаша.

* Таш атканга аш атма, таш та атма...  
	---	
Матбугат.ру

	№ --- | 09.12.2012	


